แนวโน้มดัชนีเช้านี้แกว่งตัวลงตามตปท.
นักวิเคราะห์มองแนวโน้มตลาดหุ้นไทยเช้านี้เป็นแบบ Sideway down หลังปัจจัยต่างประเทศกดดันทั้งปัญหาในยูโรโซน และจีน ส่วนในประเทศคาดการปรับครม.ไม่ส่งผลต่อตลาดมากนัก
2 มิ.ย. 2553

นักวิเคราะห์มองแนวโน้มตลาดหุ้นไทยเช้านี้เป็นแบบ Sideway down หลังปัจจัยต่างประเทศกดดันทั้งปัญหาในยูโรโซน และจีน ส่วนในประเทศคาดการปรับครม.ไม่ส่งผลต่อตลาดมากนัก
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คาดว่าเป็นรูปแบบ Sideway down โดยปัจจัยกดดันหลักยังเป็นเรื่องในต่างประเทศ หลังจากวิกฤตในแถบยูโรโซนยังคงมีต่อเนื่องและไม่มีทีท่าว่าจะจบลงง่ายๆ ทำให้ดัชนีตลาดหุ้นสำคัญปรับตัวลดลง 
ประกอบกับ การที่ทางการจีนประกาศตัวเลข PMI ซึ่งเป็นตัวเลขชี้วัดด้านอุตสาหกรรมต่ำสุดตั้งแต่ปี 2005 ทำให้เป็นปัจจัยกดดันตลาดหุ้นในต่างประเทศ รวมถึงตลาดหุ้นไทยด้วย เพราะความกังวลว่าเศรษฐกิจจีนอาจเข้าสู่ภาวะชะลอตัว
ส่วนปัจจัยการเมืองในประเทศเชื่อว่าไม่มีการเปลี่ยนแปลงที่รุนแรงมากนัก คือการปรับคณะรัฐมนตรีหลังจากเสร็จสิ้นการอภิปรายไม่ไว้วางใจนายกรัฐมนตรีและรัฐมนตรี 5 คน ไม่น่าจะมีปัญหาอะไรต่อเนื่อง ส่วนเรื่องอัตราดอกเบี้ยที่วันนี้คณะกรรมการนโยบายการเงิน(กนง.)จะพิจารณานั้นคาดว่าจะตัดสินใจคงดอกเบี้ยในอัตราเดิม
สำหรับคำแนะนำนักลงทุน ช่วงนี้ให้รักษาระดับการลงทุนของพอร์ตการลงทุนถือหุ้นไว้ 60% ของพอร์ตในระยะยาว และเลี่ยงการลงทุนในหุ้นกลุ่มแบงก์
กรอบการลงทุนให้แนวรับ 732 แนวต้าน 748-752 จุด